laion/Wikipedia-Exotic huggingface dataset:
SolarMax

Solar Maximum Mission‏ (SolarMax) הוא לוויין מדעי לחקר פעילות השמש ששוגר בשנת 1980 ופעל עד לשנת 1989. הלוויין שוגר ב-14 בפברואר 1980 מנמל החלל קייפ קנוורל בעזרת משגר מדגם דלתא 3000. על הלוויין הותקנו מספר מכשירים לחקר פעילות השמש בתחומים שונים: בפעילות מדעית היו מעורבים מדענים מארצות הברית ומדינות נוספות. קורונהגרף/פולרימטר פעל כחצי שנה ובעקבות בעיות ברכיבים אלקטרוניים פעילותו הופסקה בספטמבר 1980. בנובמבר 1980 מערכת בקרה של הלוויין יצאה משימוש. בעקבות כך רק 3 מכשירים יכלו להמשיך ולתפקד. לאור המצב הוחלט להקפיא את פעילות המדעית של הלוויין. באפריל 1984 שוגרה מעבורת החלל צ'לנג'ר במסגרת משימה STS-41-C. בין הפעילויות המתוכננות הייתה לכידת את הלוויין והעברתו לתא המטען של המעבורת לתיקונים. הדבר נעשה על ידי זרוע רובוטי של המעברות קנדארם. לאחר העברת הלוויין לתא המטען החלו עבודות תחזוקה. מערכת בקרה הוחלפה ורכיבים אלקטרוניים של המכשור הוחלפו. לאחר סיום העבודות הלוויין שוחרר למסלול. הלוויין פעל ללא תקלות עד לשנת 1989. בשנים 1987–1989 התגלו 10 כוכבי שביט. ממצאים נוספים פורטו במאמרים מדעים רבים. בשנת 1989 הלוויין החל לאבד גובה. הוא נכנס לאטמוספירה ונשרף ב-2 בדצמבר 1989. מדיה וקבצים בנושא SolarMax בוויקישיתוף תיאור הפעילות מידע מאתר נאס"א
Gloria

האם התכוונתם ל... גלוריה (שיר של Them) (אנ') – שיר בביצוע להקת Them (אנ') (ואן מוריסון) Gloria (אלבום של גלוריה טרווי) – אלבומה של הזמרת-יוצרת גלוריה טרווי Gloria (אלבום של סם סמית') – אלבום של סם סמית' Gloria! – אלבום של הזמרת-יוצרת גלוריה אסטפן
פטר קרדוש

פטר קרדוש (במקור קסטנבאום, בהונגרית: Kardos Péter; בודפשט, 11 במאי 1936) הוא רב ראשי נאולוגי, חזן, העורך הראשי של כתב העת אוי אלט (הונגריה) של התאחדות הקהילות היהודיות בהונגריה. פטר קסטנבאום נולד במשפחה יהודית אורתודוקסית ברחוב דוב 86 בבודפשט כבנם של שאנדור (שמחה) קסטנבאום, פקיד, ושל מרגיט וייס (1901–1987), סוחרת עתיקות. מספטמבר 1942 למד בבית הספר היסודי ברחוב דוב. אביו ניספה בשואה במחנות שרות העבודה (עבודות כפייה לגברים יהודים עבור הצבא ההונגרי). פטר למד להכיר את יסודות הליטורגיה במקהלת בית הכנסת ברחוב קזינצי בבודפשט. בגיל ההתבגרות הוא היה תלמידו של יעקב גוטשל (Gottschal Jakab), מנצח ומלחין, ולאחר מכן למד את הסגנון האורתודוקסי אצל יוז'ף פיש (Fisch József). סיים את לימודיו הגמנסיה היהודית ב-1954. בשנת 1958 - תוך הענות להזמנתו של אלכסנדר שייבר - הפך לתלמיד בבית המדרש לרבנים בבודפשט וסיים במקביל את הכשרת החזנים. מוריו היו, בין היתר, אלכסנדר שייבר, משה ריכטמן, שאמו סמרה, יוז'ף שווייצר, ובהכשרת החזנים זמר האופרה והחזן רז'ה פלקי ושאנדור סירוטה, החזן הראשי של בודה. את לימודיו כחזן סיים ב-1962. הוא עבד כבעל קורא ולא לקח על עצמו תפקיד רב במשך עשר שנים. בנוסף הוא עבד והתפרנס כמדריך תיירים, כיוון שדיבר מספר שפות. קרדוש כיהן תחת הרב הראשי דאז לאסלו הוכברגר. הוא קיבל סמיכה לרבנות ב-1971 ובשנה שלאחר מכן עבר לרובע זוגלו (רובע 14 של בודפשט), שם הוא פעיל מאז. בית הכנסת דרך טקיי הוא מקום מושבו הקבוע. לרגל ראש השנה ויום כיפור, על פי הזמנה, מילא תפקידי חזן ורב של בית הכנסת בוורשה מספר פעמים. מאז 1973, הוא עובד במערכת של כתב העת אוי אלט, שהוא העורך הראשי שלו מאז 1991. בנובמבר 1985 נבחר לנשיא אגודת הרנבים הלאומית. הוא שהה 15 חודשים בשוודיה כרב בשנים 1987–1988. קרדוש היה סגן נשיא אגודת הרנבים של התאחדות הקהילות היהודיות בהונגריה, הוא פרש משם בפברואר 2021. קרדוש הוא משתתף קבוע בסדרת התוכניות "העולם בעיניים יהודיות" ( A Világ Zsidó Szemmel) ו"פלפול (Pilpul) של הטלוויזיה הקהילתית Heti TV. הוא נשא לאישה את יהודית אקשטיין ב-1966. נולדו להם שני ילדים: אגנש ולאסלו. גם בנו עובד כחזן. תמהיל רחוב שיפ. ספר ביוגרפי. (גביאנו דפוס והוצאה לאור בע"מ, 2014) פרס מיקלוש רדנוטי נגד גזענות (2005) צלב הקצין של מסדר ההצטיינות ההונגרי (2021) היכרות עם הרבנים שלנו: פטר קרדוש (25 בפברואר 2017) mazsihisz.hu ברכתו של הרב הראשי קרדוש. מבוסס על כתיבתו של גאבור דויטש. (12 במאי 2016) or-zze.hu פטר קרדוש 80. גיליון מיוחד (11 במאי 2016) אוי אלט "Szülei házasságkötési bejegyzése a Budapest VII. kerületi polgári házassági akv. 631/1925. folyószáma alatt". נבדק ב-2021-02-17. Lazarovits Ernő (1986-10-15). "Az 50 éves Kardos Péter főrabbi 15 éves papi jubileuma". Új Élet. p. 3. נבדק ב-2021-02-17. "A Magyar Izraeliták Országos Képviseletének teljes ülése". Új Élet. 1985-12-01. נבדק ב-2021-02-17. "Kardos Péter főrabbi távozott a Rabbitestületetből". mazsihisz.hu. "Kardos Péter kitüntetése". Szombat. 2021-08-21. נבדק ב-2021-08-21.
ליז רובין יעקבסן

אליזבת "ליז" יעקבסן (בדנית: Lis Jacobsen) (לבית רובין) הייתה פילולוגית, ארכאולוגית וסופרת דנית. היא חקרה את תולדות השפה הדנית והתמחתה גם ברונות. הייתה לה השפעה מרכזית על מגוון תחומי המחקר העוסקים בשפה הדנית. יעקבסן נולדה למשפחה יהודית אמידה: אביה היה מרכוס רובין (1854–1923), מנהל הבנק הלאומי של דנמרק, ואמה הייתה קאיה דוידסן (1854–1909). לאחר שסיימה את לימודיה פנתה ללימודי הוראה ב-1903. באותה השנה גם התחתנה עם ההיסטוריון פטר יעקבסן. בשנת 1904 החלה ללמוד פילולוגיה סקנדינבית באוניברסיטת קופנהגן, שם זכתה בשנת 1907 במדליית זהב עבור מאמרה "מתי וכיצד נפרדה השפה הנורדית לענפיה השונים" (Naar og hvorledes har det fællesnordiske Sprog spaltet sig i forskellige Grene). היא השלימה את הלימודים למוסמך ב-1908, ובשנת 1910 הייתה לאישה הראשונה בדנמרק לקבל תואר דוקטור בבלשנות נורדית. הדוקטורט שלה נקרא "מחקרים בהיסטוריה של השפה הדנית מחוק אריק ועד התנ"ך של כריסטיאן השלישי" (Studier til det danske Rigssprogs Historie fra Eriks Lov til Chr. III.s Bibel). לאחר שהבינה את המגבלות על חקר השפה הדנית בשל היעדר טקסטים ומילונים נאותים, היא ייסדה בשנת 1911, בתמיכתם של כריסטיאן ארסלב וקארל ס' פטרסן, את החברה לשפה וספרות דנית (Det danske sprog- og litteraturselskab או DSL) שבראשה עמדה עד 1931, ולאחר מכן שימשה שם כמנהלנית. דרך החברה פורסמו מחקריה הרבים של יעקובסן. אחרי מלחמת העולם השנייה, יעקבסן המשיכה לארגן וליזום מפעלים נוספים, כדוגמת "התרבות הנורדית" (Nordisk Kultur) ו"הלקסיקון הנורדי של ימי הביניים" (Kulturhistorisk Leksikon for nordisk Middelalder) שהושלמו ב-1979. במהלך שנות החמישים של המאה ה-20 עבדה על מילון הדנית המודרנית (Nudansk Ordbog) ועל מילון המילים הנרדפות (Synonymordbogen). Lis Jacobsen, Guterlov og Gutersaga, København 1910 (תרגום) 1912 Lis Jacobsen, Kvinde og Mand, København: Gyldendal, Lis Jacobsen, Svenskevældets Fald. Studier til Danmarks Oldhistorie i filologisk og runologisk, Lys; København 1929 Lis Jacobsen og Erik Moltke, Danmarks Runeindskrifter, København 1942 Lis Jacobsen, Politikens Blå Ordbøger: Nudansk Ordbog, Politikens Forlag, København 1953. מדיה וקבצים בנושא ליז רובין יעקבסן בוויקישיתוף Díaz-Andreu, Magarita; Sorensen, Marie Louise Stig (2005). Excavating Women: A History of Women in European Archaeology. Routledge. pp. 214-234. "Lis Jacobsen" (in Danish). Den Store Danske: Dansk Biografisk Leksikon Díaz-Andreu- Sorensen, Excavating Women: A History of Women in European Archaeology, pp. 214-234.
רומן

רומן הוא סוגה ספרותית. בימינו מקובל לכנות בשם "רומן" כל יצירת סיפורת בפרוזה שהיא רחבת היקף דייה; סיפורת מצומצמת יותר מכונה סיפור קצר, נובלה או נובלטה, לרוב בהתאם לכמות המילים שהסיפור מכיל. יש הטוענים[דרוש מקור] שהרומן התפתח באירופה מתוך האפוס (שהוא עלילתי באופיו, שלא כמו יתר סוגי השירה) והרומנס, אבל הרומנים הראשונים התפתחו בנפרד מהשירה האפית.[דרוש מקור] סוג נודע זה, שהוא בעל היקף נרחב ומשתרע לעיתים על כמה כרכים, עבר גלגולים רבים. הרומנים הראשונים בעולם המערבי, ובכלל, נכתבו ביוונית עתיקה ובלטינית בין המאה הראשונה לפני הספירה למאה הרביעית לספירה. ידועים לפחות עשרים רומנים כאלה, שהמוקדם בהם הוא ככל הנראה "קלירואה" מאת כריטון. בין הרומנים האלה, שחלקם שרדו בשלמותם או כמעט בשלמותם, ניתן למנות את "דפניס וכלואה" מאת לונגוס, "סטיריקון" מאת פטרוניוס (רק חלק קטן ממנו שרד), "חמור הזהב" מאת אפוליוס, "סיפור אתיופי" ("אתיופיקה") (אנ') מאת הליודורוס, ועוד. עם זאת מקובל לראות ב"דון קישוט" של מיגל דה סרוואנטס את הרומן האירופי הראשון, אם כי יש המקדימים וכוללים כבר את "גרגנטואה ופנטגרואל" של פרנסואה רבלה בסוגה זו. הספר "מעשה גנז'י" של הסופרת היפנית מורסקי שיקיבו נחשב גם הוא לרומן, אף שהקדים את הרומנים האירופיים בכ־500 שנה. אונורה דה בלזק נחשב בעיני רבים אבי הרומן המודרני. עד המאה ה־18 התייחס המונח לספרים המתארים עלילות רומנטיות (רומן רומנטי), אך כיום הוא מקיף את כל התחום של יצירת הסיפורת רחבת ההיקף בפרוזה. לעיתים קרובות הרומן מאופיין בעלילה מורכבת ורבת־רבדים, או אף בכמה עלילות מקבילות, וכן בריבוי מקומות, זמנים ודמויות מורכבות (עגולות). המבנה עשוי לכלול אקספוזיציה, הסתבכות העלילה, נקודת מפנה, נקודת שיא, התרה וסיום. אין הסכמה גורפת על הגדרת הרומן, וחוקרים אחדים עשויים לחלוק על האמור לעיל. עם זה, האמור לעיל משקף את הדעות הרווחות ביותר וכן את השימוש היום-יומי במילה רומן. מקור המילה "רומן" ככל הנראה בגרמנית, שבה הסוגה נקראת Roman. בכמה שפות אירופאיות אחרות משתמשים במונח נוֹבֵל, אשר מקורו במילה הצרפתית nouvelle ("חדשה"). סיפור קצר ספרות ילדים ספרות פרולטרית נובלה רומן גרפי רומן רומנטי רומן מפתח art/novel רומן, באתר אנציקלופדיה בריטניקה (באנגלית) פרס הוגו, למשל, מגדיר רומן כיצירה בפרוזה המחזיקה 40,000 מילים או יותר. אורך של סיפור, באתר כתיבה טובה ערך זה הוא קצרמר בנושא ספרות. אתם מוזמנים לתרום לוויקיפדיה ולהרחיב אותו.
מגדל לייטהאוס

מגדל לייטהאוס (נקרא גם YBOX או מגדל הזהב) הוא גורד שחקים בבת ים. בנייתו הסתיימה בשנת 2020. גובה המגדל 163.7 מטרים והוא בעל 49 קומות. הבניין שוכן בשכונת פארק הים, שכונת גורדי שחקים בבת ים והוא הבניין השני בגובהו בבת ים, אחרי מגדל עדן הסמוך לו וגבוה ממנו ב־4.75 מטרים. המגדל כולל 225 יחידות דיור. בסמוך לבניין נבנה מגדל Vision. הבניין, המתנשא לגובה 163.69 מטרים ובעל 49 קומות - קומת לובי כפולה הכוללת גם קומת גלריה, 46 קומות מגורים שבהן 194 דירות, קומת יציע וקומה טכנית בראש המבנה, הוא השני בגובהו בבת ים והבניין ה-21 בגובהו בישראל. הבניין מצופה בחיפוי בצבע זהב וגורם להשתקפות. בכל דירה בבניין יש נוף לים שנמצא כ-500 מטרים מהבניין. גורדי שחקים בישראל מדיה וקבצים בנושא מגדל לייטהאוס בוויקישיתוף אתר האינטרנט הרשמי של תדהר אתר עיריית בת ים - תוכנית בינוי הפרויקט לייטהאוס, באתר הנדסה - עיריית בת ים פרויקט היוקרה לייטהאוס בת ים | וואי בוקס - בניה מעצבת חיים, באתר Ybox: וואי בוקס - בניה מעצבת חיים
אליוט מונוד

אליוט מונוד (באנגלית: Eliott Mounoud; נולד ב-10 באוגוסט 1995) הוא כדורגלן חופים שווייצרי המשחק בעמדת השוער בנבחרת שווייץ בכדורגל חופים. השוער השווייצרי שיחק בקבוצות כדורגל חופים מספרד, גאורגיה, פורטוגל, ישראל, אוקראינה, רוסיה, איטליה וברזיל. מונוד התגורר בטורדמברה, ספרד מאז שהיה בן חמש ואף רצה לייצג את נבחרת ספרד בענף. לעומת זאת, לאחר שלא זומן לסגל הנבחרת הספרדית, הוא נענה בחיוב לזימון לנבחרת מולדתו, שווייץ, שבה ערך את הופעת הבכורה שלו על החול בשנת 2017, כשהיה בן 22. הוא עזר לנבחרתו להגיע למקום השלישי בגביע העולם בכדורגל חופים לשנת 2021 ואף קטף את תואר כפפת הזהב של הטורניר. בשנים 2021 ו-2022 הוא נבחר לשוער הטוב ביותר בעולם כחלק מטקס כוכבי כדורגל החופים. ב-18 ביוני 2023, זכה עם בני "פלפלה" כפר קאסם בגביע אירופה לאלופות, כשכבש את שני השערים של קבוצתו במשחק הגמר מול פיזה, שערים שהובילו את המשחק לפנדלים, שבהם כפר קאסם יצאה עם ידה על העליונה. לאומיים קבוצתיים בני "פלפלה" כפר קאסם גביע העולם לאלופות בכדורגל חופים (1): 2024 גביע אירופה לאלופות בכדורגל חופים (1): 2023 אליפות ישראל (1): 2024 אליפות אירופה בכדורגל חופים אליפות (1): 2022 המשחקים האירופיים אליפות (1): 2023 גביע העולם בכדורגל חופים כפפת הזהב: 2021 כוכבי כדורגל החופים נבחרת החלומות העולמית (2): 2021, 2022 אליפות ישראל השוער המצטיין: 2024 הפרופיל של אליוט באתר הרשמי של Beach Soccer Worldwide הפרופיל של אליוט באתר Beach Soccer Russia (ברוסית) אוזו ומולי קלארק זוכים בתואר השחקן המצטיין לעונת 2021 בדובאי בה מרטינס ואדריאלה נמנו לשחקני כדורגל החופים הטובים ביותר ‏היסטוריה בכדורגל החופים: כפר קאסם זכתה בגביע אירופה לאלופות, באתר ספורט1, 18 ביוני 2023
פרס המוזיקה של MTV אירופה למופע הקוריאני הטוב ביותר

פרסי המוזיקה של MTV אירופה למופע הקוריאני הטוב ביותר (באנגלית: MTV Europe Music Award for Best Korean Act) הוא פרס המוענק מאז 2013. B.A.P הם שיאני הזכיות בקטגוריה זו עם 2 זכיות וכן שיאני המועמדויות עם 3 מועמדויות יחד עם GFriend (אנ').
סויוז TMA-1

סויוז TMA-1 (ברוסית: Союз TMA-1), הייתה משימת ביקור בתחנת החלל הבין-לאומית. זו הייתה הטיסה הראשונה של דגם "סויוז TMA". בדור החמישי של חלליות הסויוז, סויוז-TMA, בוצעו שינויים שנדרשו לעמידה בתנאי נאס"א על מנת שחלליות "סויוז" יוכלו לשרת תחנת החלל הבינלאומית. השינויים הללו כללו את התאמת חלליות "סויוז" לאנשים גבוהי קומה ושימוש במצנחים משופרים. חלליות מסוג "סויוז-TMA" היו החלליות הראשונות שהשתמשו בטכנולוגיית הצגת נתונים דיגיטלית (המכונה באנגלית "Glass cockpit"). חלליות מסוג סויוז-TMA זהות במבנם החיצוני לחלליות סויוז מהדור הרביעי,"סויוז-TM", אך שונות במבנם הפנימי. רוסיה סרגיי זליוטין - מפקד וטייס החללית בלגיה פרנק דה ווין - מהנדס טיסה רוסיה יורי לונצ'קוב - מהנדס טיסה רוסיה ניקולאי בודארין - מפקד וטייס החללית ארצות הברית קנת באוארסוקס - מהנדס טיסה ארצות הברית דונלד פטיט - מהנדס טיסה רוסיה יורי לונצ'קוב רוסיה אלכסנדר לזוטקין בשנת 2001 נחתם הסכם מסגרת בין רוסקוסמוס לבין סוכנות החלל האירופית בקשר להגעת אסטרונאוטים של הסוכנות לתחנת החלל. פרנק דה ווין היה הראשון שטז לחלל במסגרת תוכנית זו. באביב 2001 הוחלט לדחות את השיגור לאוקטובר 2002. החללית שוגרה ב-30 באוקטובר 2002 מכן שיגור מס' 1 בקוסמודרום בייקונור שמופעל על ידי רוסיה ונמצא בקזחסטן. השיגור בוצע באחריות רוסקוסמוס בעזרת משגר מדגם "סויוז FG". החללית נבנתה על ידי תאגיד הטילים והחלל אנרגיה. באותה עת בתחנת החלל שהתה משלחת מס' 5 בפיקוד של ולרי קורזון. החללית התחברה למודול "פירס" של תחנת החלל ב-1 בנובמבר. במשך 8 ימים צוותים עסקו בניסויים מתוכננים בתחומים שונים. כל הצוות חזר לכדור הארץ כעבור 8 ימים בחללית סויוז TM-34. חללית "סויוז TMA-1" נותרה מחוברת לתחנת החלל הבין-לאומית כ"חללית חילוץ" במקרה חרום. ב-1 בפברואר 2003 התרחש אסון קולומביה. בעקבות כך טיסות מעבורות חלל הופסקו והיה צורך לעבד מחדש תוכניות ביקור בתחנת החלל הבין-לאומית. משך שהות של משלחת מס' 6. ב-28 באפריל לתחנת החלל התחברה חללית סויוז TMA-2 ואיתה משלחת מס' 7 בפיקוד יורי מלנצ'נקו. החל הליך העברת אחריות על תחנת החלל והעברת ציוד ומצרכים. ב-3 במאי 2003 החללית התנתקה מתחנת החלל כאשר על סיפונה צוות משלחת מס' 6 (ניקולאי בודארין פיקד על הטיס). עקב בעיה טכנית בזמן הנחיתה החללית נחתה במרחק של כ-300 ק"מ מהאזור המתוכנן בשטח קזחסטן. בתחנת החלל הבין-לאומית נותר צוות של משלחת מס' 7 שהגיע מספר ימים לפני זה בחללית סויוז TMA-2 מדיה וקבצים בנושא סויוז TMA-1 בוויקישיתוף סויוז TMA-1 (באנגלית) תיאור המשימה
ג'ק איפאילבו

ג'ק איפאילבו (באנגלית: Jack Ipalibo; נולד ב-6 באפריל 1998 בניגריה) הוא כדורגלן ניגרי המשחק בעמדת הקשר האחורי בקבוצת סטרומסגודסט מליגת העל הנורווגית. איפאילבו גדל באקדמיית הכדורגל דיאמונד ובמחלקת הנוער של ויאריאל. בשנת 2018 החל לשחק בקבוצות המילואים של ויאריאל. החל משנת 2019 משחק בקבוצת סטרומסגודסט מליגת העל הנורווגית, תחילה בהשאלה, ולאחר מכן בחוזה קבוע. ג'ק איפאילבו, באתר Transfermarkt ג'ק איפאילבו, באתר Soccerway ג'ק איפאילבו, באתר FootballDatabase.eu ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ג'ק איפאילבו".
מה לעשות?

"מה לעשות?" הוא שיר שהוקלט על ידי הזמרת-יוצרת הישראלית דנה אינטרנשיונל. הוא יצא לאור ב-23 באפריל 2013, בהוצאת חברת התקליטים NMC יונייטד אנטרטיינמנט, כסינגל שלא מתוך אלבום. הוא נכתב על ידי יעל בדרשי, הולחן על ידי אינטרנשיונל והופק על ידי אלי אברמוב. השיר הגיע למקום הראשון במצעד של מדיה פורסט. השיר נכתב על ידי יעל בדרשי, הולחן על ידי דנה אינטרנשיונל והופק על ידי אלי אברמוב. במסגרת יצירת השיר, נלקחה דגימה מתוך "האמיני יום יבוא" של יפה ירקוני. בריאיון לנענע10 הצהירה אינטרנשיונל: "את יפה גיליתי אחרי שהתקשרה אלי פעם, סיפרה שהיא אוהבת אותי ובקשה שאתארח בערב מחווה שעשו לה ואשיר שיר שלה. התאהבתי בה ברגע שראיתי אותה... במדינה שלא כל כך יודעת לתת כבוד לאמנים הוותיקים שלה, יפה הייתה סמל לישראל היפה, העובדת והשמחה". בהמשך לכך, התראיינה לוואלה! והצהירה: "את הרעיון לסמפול של יפה הביא אלי אברמוב שעבד בעבר גם עם יפה". האודיו הרשמי של השיר פורסם ב-24 באפריל 2013 והועלה לערוץ היוטיוב הרשמי של דנה אינטרנשיונל, עם עטיפת הסינגל עצמו. נכון ליוני 2023 עומד מונה הצפיות של הקליפ על למעלה מ-100 אלף צפיות. סרטון השיר "מה לעשות?" באתר יוטיוב Dana International - Ma Laasot (What To Do), נבדק ב-2023-06-28 יובל אראל‏, מה לעשות עם דנה אינטרנשיונל?..., בבלוג של יובל אראל, מגזין מוזיקה ותרבות, 24 באפריל 2013 niv the tool, המצעד השבועי של מדיה פורסט, באתר mediaforest-group יפה ירקוני - האמיני יום יבוא, נבדק ב-2023-06-28 דנה - "מה לעשות?"
רדלר

האם התכוונתם ל... רדלר – גרסה גרמנית לשנדי אורי רדלר – עורך ספרותי ישראלי אריה רדלר – כדורגלן ומאמן כדורגל ישראלי דן רדלר – מעצב תאורה ישראלי רידלר
את אשר כתבתי כתבתי

אֵת־אֲשֶׁר כָּתַבְתִּי כָּתָבְתִּי או מה שכתבתי, כתבתי (בלטינית: QUOD SCRIPSI, SCRIPSI) הוא ביטוי לטיני. שימושו הידוע ביותר הוא של פונטיוס פילאטוס, נציב הרומאים בתקופת בית שני, שאמר את הביטוי בתגובה לכוהנים היהודים שביקשו ממנו שישנה את שכתב על הצלב של ישו, INRI – "ישו מנצרת, מלך היהודים" אל "אשר אמר אני מלך היהודים". פירוש הביטוי הוא שהדובר אמר את דבריו, ואין מה להוסיף. הביטוי מופיע בברית החדשה ביוחנן י"ט, 20–22, כאשר ישו נשלח להצליב, פילטוס כתב את השלט שיתלה מעל ישוע על הצלב. הוא כתב את "ישוע מנצרת, מלך היהודים" בעברית (או, ככל הנראה, בארמית) לטינית, ויוונית עתיקה: ופִילָטוֹס כָּתַב עַל לוּחַ וַיָּשֶׂם עַל הַצְּלוּב וְזֶה דְּבַר מִכְתָּבוֹ יֵשׁוּעַ הַנָּצְרִי מֶלֶךְ הַיְּהוּדִים׃ וִיהוּדִים רַבִּים קָרְאוּ אֶת הַמִּכְתָּב הַזֶּה כִּי הַמָּקוֹם אֲשֶׁר נִצְלַב שָׁם יֵשׁוּעַ קָרוֹב אֶל הָעִיר וְהַמִּכְתָּב כָּתוּב עִבְרִית וִיוָנִית וְרוֹמִית׃ — יוחנן י"ט, 19–20 הכוהנים היהודים הביעו את התנגדותם לכך בפני פילטוס, וטענו שישו רק תבע את התואר, ושהם לא הכירו בו ככזה. לפיכך אמרו פילאטוס לא לכתוב מלך היהודים אלא "אשר אמר אני מלך היהודים." פילטוס הגיב להם באדישות ב"QUOD SCRIPSI, SCRIPSI" (במקור ביוונית: Ὃ γέγραφα γέγραφα, "הו גגראפה, גגראפה"): אַל־נָא תִכְתֹּב מֶלֶךְ הַיְּהוּדִים כִּי אִם אֲשֶׁר אָמַר אֲנִי מֶלֶךְ הַיְּהוּדִים׃ וַיַּעַן פִּילָטוֹס וַיֹּאמַר אֵת אֲשֶׁר כָּתַבְתִּי כָּתָבְתִּי׃ — יוחנן, י"ט, 21–22 זה התפרש על ידי הירונימוס כרמז לכותרות תהילים נ"ו ו-נ"ז, שנראה כי בוולגטה מתייחסים לכתובת שאין לשנותה. לסירובו של פילטוס לשנות את הכתובת שני הסברים. האחד, התואם את המסורת הנוצרית, הוא שפילטוס אכן הכיר במלכותו של ישו, והשני, הביקורתי, הוא שהחלטתו של פילאטוס לראות בישו "מלך היהודים", נועדה ליצור את הבסיס המשפטי להעמדת ישו לדין, כשאשמתו – מרידה ברומאים, שהעונש בגינה הוא צליבה. בשנת 1306, כאשר אנרי השני מירושלים חתם על פטנט לתת את ממלכת קפריסין למושל אמלריך השני, מלך ירושלים, מרשל המקדש שליווה את אמלריק אמר על פי הדיווחים "Quod scripsi, scripsi" בבוז להנרי כאשר חתם על פָּטֶנט. הפילוסוף עמנואל קאנט השתמש במשחק מילים על "Quod scripsi, scripsi" בתגובה למבקרים על ספרו המטפיזיקה של המידות, באמצעות המשפט "Quod scripsi, scribentes" (מה שכתבתי, אני כותב). INRI פונטיוס פילאטוס The HarperCollins Study Bible, new revised standard version, מסת"ב 0-06-065580-1, p. 2051 Brown, Raymond Edward (1988). The Gospel and Epistles of John. p. 93. ISBN 0-8146-1283-0. Longland, Sabrina. "Pilate answered 'What I have written, I have written'" (PDF). Metropolitan Museum of Art. נבדק ב-2014-03-18. Hill, George (2010). A History of Cyprus. Vol. 2 (reprint ed.). Cambridge University Press. p. 230. ISBN 978-1108020633. Baumgarten, Alexander (2013). Metaphysics: A Critical Translation with Kant's Elucidations, Selected Notes, and Related Materials. תורגם ע"י Courtney D. Fugate; John Hymers. Bloomsbury. p. 76. ISBN 978-1-4411-9674-3.
ספירה (סדרת לוויינים)

ספירה (ברוסית:Сфера, ספירה) הייתה סדרת לוויינים שפותחה בברית המועצות. השיגורים בוצעו בשנים 1968–1978. מטרת הלוויינים הייתה לבצע עדכון קואורדינטות של נקודות שונות על פני כדור הארץ בדיוק גבוה יותר. הדרישה לכך גברה לקראת הפעלה מבצעים של מערכת ניווט לוויינית ציקלון במהלך שנות ה-70 של המאה ה-20. בסך הכול בוצעו 18 שיגורים. כול השיגורים למעט שיגור מס' 2 הסתיימו בהצלחה. הלוויין האחרון סיים את השירות בשנת 1980. פיתוח הלוויינים החל לפי הזמנה של היחידה הקרטוגרפית של המטא הכללי. הזמנה הועברה ל"מערכות המידע הלווייניות רשטניוב" שהחלה את הפיתוח בשנת 1963. הלוויין הראשון שוגר בשנת 1968 ופעל במשך 15 חודשים (6 חודשים מעל התכנון). המערכת הוכרזה כמבצעית לאחר סיום הבדיקות בשנת 1972 (אחרי השיגור התשיעי). על בסיס תוצאות המדידות הוכנה מערכת קואורדינטות חדשה במקום מערכת שהייתה בניצול בברית המועצות החל משנת 1942. כל הלוויינים שוגרו תחת שם "קוסמוס" מקוסמודרום פלסצק. משקל הלוויינים היה 600 ק"ג בלוויינים הראשונים וגדל ל-850 ק"ג בלוויין אחרון בסדרה. על הלוויין הותקן פאנל סולארי בהספק 100 ו"ט. גוף הלוויין היה גליל בקוטר של כ-2 מ' ובאורך של כ-3 מ'. בתוכו הותקן מכשור שונה. הלוויין הראשון שוגר למסלול בגובה של 1200 ק"מ. יתר הלוויינים שוגרו לגובה 1300–1500 ק"מ. בשנת 1977 החל פיתוח של סדרה משודרגת "מוסון" ששיגוריה החלו בשנת 1981. לווייני ספירה תיאור השיגורים תיאור הלוויינים תיאור המערכת (ברוסית) רשימת שיגורים
פאפאייה גיימינג

פאפאייה גיימינג בע"מ (באנגלית: Papaya Gaming) היא חברה ישראלית המפתחת משחקי מובייל. נכון ליוני 2023, פיתחה החברה ארבעה משחקים שהגיעו יחד למעל 22 מיליון הורדות. לפי הערכות, הכנסותיה עמדו על מעל ל-150 מיליון דולר עד 2021. חברת פאפאייה גיימינג הוקמה במרץ 2016 על ידי שלושה מייסדים: אוריאל בכר, אנדריי בירמן ואלכס ליאכובצקי. בהמשך הדרך, הצטרף כמייסד שותף יוני צביק. משחקי הקז'ואל של החברה פותחו על גבי פלטפורמה המאפשרת לשדך שחקני רשת למשחקים תחרותיים על בסיס יכולות וביצועים. בשנת 2021, לפי הערכות, החברה עמדה על הכנסות של מעל 150 מיליון דולר וכ-10 מיליון הורדות. Solitaire Cash – אפליקציית המשחק הראשונה שפותחה על ידי החברה, בה משתמשים מתחרים ביניהם בטורניר סוליטר קלאסי, בו כל שחקן מקבל חפיסת קלפים המסודרת באותו אופן במטרה לקבל את הניקוד המרבי בזמן קצוב. Bingo Cash – משחק בינגו מבוסס יכולת למובייל, בו משתמשים מתחרים ביניהם על אותו לוח ומספרים בזמן קצוב. Bubble Cash – משחק ירי תחרותי בבועות, בו המשתמשים מתחרים ביניהם על פיצוץ מספר הבועות הגבוה ביותר בזמן קצוב. 21 Cash – משחק קלפים מבוסס בלאק ג'ק למובייל בו מתחרים השחקנים ביניהם לייצר כמה שיוצר רצפי מספרים המסתכמים ב-21 בזמן קצוב. אתר האינטרנט הרשמי של פאפאייה גיימינג פאפאייה גיימינג, ברשת החברתית פייסבוק פאפאייה גיימינג, ברשת החברתית LinkedIn גלית חתן, ‏פאפאיה משקיעה מאות אלפי דולרים בהורדת המילה "גיימינג" משמה, באתר גלובס, 26 ביוני 2023 נעמה טלמור‏, פאפאיה גיימינג מרחיבה את פעילותה ומגייסת כישרונות חדשים, באתר וואלה, 27 בפברואר 2023 שגיא כהן, בתוך שנתיים: פאפאיה גיימינג מכניסה יותר מ-150 מיליון דולר - בזכות סוליטר ובאבלס, באתר TheMarker‏, 13 ביוני 2021 אסף לבנון, “הגעתי למקום שבו אני מגשים את עצמי“, באתר ישראל היום, 3 בינואר 2023
לודוביק טרארי

ז'אק לודוביק טרארי (בצרפתית: Jacques Ludovic Trarieux) היה מדינאי צרפתי רפובליקני, עורך דין, אינטלקטואל בולט, פעיל למען זיכוי דרייפוס וחלוץ בתחום זכויות האדם הבין-לאומיות. לודוביק טרארי נולד ב-30 בנובמבר 1840 בכפר במחוז שראנט. סיים לימודי משפטים והתקבל ללשכת עורכי הדין של בורדו ב-1862, ועסק בעריכת דין עד 1881. נבחר לנשיא הלשכה בשנת 1877. באותה שנה הצטרף למפלגה הרפובליקנית, שתמכה בהקמת הרפובליקה הצרפתית השלישית. באפריל 1879 נבחר כאחד מנציגי המפלגה בפרלמנט התחתון של צרפת, שם בלט בפעילותו. בין השאר הצביע נגד הקלות שניתנו לקומונה הפריזאית, ונגד בחירתו של לואי אוגיסט בלאנקי לתפקיד ציבורי. בשנת 1881 סיים את תפקידו וחזר לעבוד בלשכת עורכי הדין. בשנת 1888 נבחר לסנאטור של ז'ירונד בפרלמנט הצרפתי, תפקיד אותו מילא עד יום מותו. דגל בעמדות שמרניות בנושאים חברתיים, בהם חוזי שירות, בוררות בין מעסיקים לעובדים, עבודת נשים ועבודת נוער. עם זאת, במאי 1897 קידם חוק שאסר חקירות חשאיות ללא נוכחות עורך דין, וגיבש מערכת חוקים בעניינים פליליים. בשנת 1889 נבחר כחלק מוועדה שניסחה את כתב התביעה נגד ז'ורז' בולנז'ה. ב-26 בינואר 1895 מונה לשר המשפטים של צרפת, וקידם מספר חוקים חברתיים. כמו כן ביקש לבדוק מספר מסמכים הקשורים לפרשת דרייפוס, והשתכנע בחפותו. בנובמבר 1895 פרש מתפקידו ונלחם למען זיכויו של אלפרד דרייפוס. הוא אסף ראיות נוספות שחיזקו את החשדות כלפי פרדיננד אסטרהאזי בבגידה, והעיד במשפטו השני של דרייפוס, בשנת 1899. במשפט זה הופחת עונשו של דרייפוס. טרארי הציע שהסנאט יעניק לו חנינה, וזו ניתנה לו רק בשל מצב בריאותו הלקוי. רק ביוני 1900 זכה דרייפוס בחנינה מלאה, לאחר מחאה ציבורית נרחבת. טרארי העיד גם במשפטו של אמיל זולא, ותקף בעדותו את צבא צרפת על הרשעת השווא של דרייפוס. במהלך משפטו של אמיל זולא בפברואר 1898 יזם טרארי הקמת ארגון זכויות אדם בשם "הליגה הצרפתית לזכויות האדם." הארגון הוקם בפגישה בביתו ב-20 בפברואר 1898, ובתוך כמה חודשים נרשמו בארגון כאלף חברים. ביוני 1898 כונסה אספה כללית של הארגון בפריז וטרארי נבחר כנשיא הארגון. ב-20 באוגוסט 1898, לאחר הרשעתו הכוזבת של ז'ורז' פיקאר, כתב טרארי מכתב פתוח בו תקף את שר המלחמה גודפרואה קווניאק והפיץ אותו ברחבי צרפת. קווניאק נאלץ להתפטר לאחר שנחשפו המסמכים המזויפים של אובר-ז'וזף אנרי. צעדים אלו הגבירו את הפופולריות של ליגת זכויות האדם, ועשרות אלפי חברים הצטרפו לארגון. בשנת 1903 התדרדרה בריאותו של טרארי, והוא נאלץ להעביר את נשיאות ליגת זכויות האדם לידידו, פרנסיס דה פרסנסה. עד יום מותו הקדיש את מאמציו האחרונים לשיקומו של דרייפוס ולהגנה על זכויות האדם. טרארי נפטר ב-13 במרץ 1904 בפריז. דרייפוס זוכה רק ביולי 1906. בשנת 1984 הקים בבורדו עורך הדין הצרפתי ברטרנד פברו קרן המעניקה פרס לזכויות האדם על שם לודוביק טרארי (אנ'). הפרס מוענק מדי שנה לעורך דין שבלט בהגנה על זכויות האדם ועל מאבק בגזענות. הזוכה בפרס נבחר לאחר התייעצות עם ארגוני זכויות האדם, והוא ממומן על ידי מספר לשכות עורכי דין וארגוני זכויות אדם באירופה. פרס לודוביק טרארי הראשון הוענק ב-29 במרץ 1985 לנלסון מנדלה, שישב אז בכלא. הפרס נמסר רשמית לבתו, זני מנדלה-דלמיני, ב-27 באפריל 1985. מדיה וקבצים בנושא לודוביק טרארי בוויקישיתוף Trarieux, Ludovic, Pour la défense de la République; discours prononcé à Sèvres le 14 janvier 1900, ארכיון האינטרנט, ‏14 בינואר 1900 (בצרפתית). Biographie de LUDOVIC TRARIEUX, הפרס הבין-לאומי לזכויות האדם על שם לודוביק טרארי, ‏1999 (בצרפתית).